text:
ORANJESTAD - Durante e fin di siman di october 20-22, Palm Beach tabata e sitio pa e prome Aruba Endurance Festival, desplegando e di dos triatlon internacional, cu a tuma luga riba nos isla. E tabata un fin di siman dedica na e fitness pa henter famia, cu exposicion, un Splash y Dash pa e hubentud local y varios actividad informativo y saludabel, culminando cu e atletanan profesional competiendo den un triatlon agotador riba diadomingo.
Participando y representando Aruba tabata SWIKERS(SWimmers, bIKErs, y RunnerS), cu ta un grupo di amigo dedica y 'fitness freaks' entusiasma. Organisador y presidente, A.J. Marchena, a propone pa e grupo tuma e oportunidad di e evenemento pa vitrina e trabounan importante di un fundacion local via recaudacion di fondo.
E grupo a ricibi hopi sugerencia como causa digno cu lo beneficia nan esfuersonan. En realidad nan a pone riba nan Facebook page pa un sondeo, lagando e decision na nan fananticado- y amigonan, y A.J. Marchena a raporta: “E tabata casi unanimamente cu nos lo apoya e Jordan Ling Foundation”.
A introduci e fundacion originalmente durante un conferencia internacional di conscientisacion mental, cu a tuma lugar na Aruba na october 2016. Funda door di Jordan su mayornan, Ingrid y Clifton, y su ruman, Dustin, unda a dedic'e na su memoria, despues di Jordan su fayecimento tragico. E fundacion su meta ta pa “promove comprendimento di e problemanan psicologico, e tolerencianan grandi y elimina stigmatisacion frecuentemente afilia cu esaki”. E miembronan di SWIKERS a lanta un suma di AWG. 2000.00 door di diseña t-shirt atractivo, haci riba nan mesun gastonan. Y pa nan gran encanto, e participante- y espectadornan tabata hopi contento pa apoya nan causa y nan a casi bende tur nan shirtnan cu nan a manda busca.
Famia Ling a keda bon representa e diasabra atardi y sumamente gradicido na SWIKERS pa nan donacion y atencion di nan parti, pa tira e spotlight na e causa importante aki. SWIKERS su miembronan ta inclui: A.J.Marchena, Ramon Más, Nizana Solognier, Trevor Eman, Jerusho Fernandez, Dirk Ormel, Steve Laclé, Alex Cybul, Carolina Raven, Richard de Veer, Gary Barnes, Roald Dennert, Arthur Ruiz, Reginald Geerman, Dennis Schoneveld, Jeff Lopez, Joey Koevermans, Linda Smith, Lucien Dirksz, y Inemar Lopez de Parili.
Pa informacion di e Jordan Ling Foundation, wak nan Facebook page: https://www.facebook.com/jobrofo/. Pa donacion, busca nan online donation website riba You Caring: https://www.youcaring.com/paaz-mental-health-organization-in-aruba-463971. E contribucionnan ta destina pa PAAZ di dr. Horacio E. Oduber Hospital Aruba.
ORANJESTAD - Den fin di siman di 24 y 25 di november a tuma luga e campeonato internacional di karate, esta ‘Curaçao Open 2017’ organisa pa Curaçao Karate Bond. Na dicho campeonato a participa e karatekanan Janilaine Bello, Glendeline Croeze y Alejandro Gonzalez Lujan di e Asociacion Arubiano Di Karate-Do Shotokai, dojo Shocokan.
ORANJESTAD - Diadomingo ultimo, a yega su final, e evento mas grandi di deporte na Aruba y alabes e evento number uno di mundo, esta Beach Tennis Aruba Open 2017. Eagle Beach un biaha mas a keda chikito, cu sigur un alrededor di 2 mil hende riba e anochi final di e torneo aki
ORANJESTAD - Den un Tropicana Beach Tennis completamente yen, ITF conhuntamente cu Beach Tennis Aruba a haci e apertura official na e ITF Panamerican Championship pa e aña aki. Cu presencia di tur pais, cu excepcion di Bonairo kende nan vuelo no a yega na tempo, e desfile a tuma lugar.E anochi a habri cu un press conference caminda representante di ATA, Sra. Tita Iglesias, pa ITF tabata presente Massimo, Vini Font kende a representa e ekipo di Brasil como e ekipo campeon di 2016, Maud Celaire representando su ekipo di Aruba y na ultimo, e representante di Aruba Lawn Tennis Bond, Sr. Ronny Tchong.Pa a duna inicio official na e weganan Panamericano, e ekiponan di Bolivia, Ecuador, Chile, Puerto Rico, Colombia, USA, Venezuela, Argentina, Brasil y e team local di Aruba tabata bon representa. Un atmosfera increibel, cu presencia di bastante siguidor di e deporte di Beach Tennis, cu unicamente a segura tur presente, cu e aña aki un biaha mas, nan por spera hopi ambiente riba veld y pafor di e veldE prome weganan lo cuminsa diabierna mainta pa 9or y atardi lo cuminsa bek desde 5or te den anochi. Diasabra mainta 9or e weganan lo continua pa 9or di mainta y lo cuminsa bek den atardi pa 4or. E semifinal nan lo tuma lugar diadomingo pa 10or y tur e dianan y orario nan menciona lo tuma lugar na Tropicana Beach Tennis Club. Diadomingo atardi pa 4or lo cuminsa e finalnan, cuminsando cu e hubenil, sigui pa final di doubles female, doubles male y e anochi lo termina cu e final di mix doublesRIba e compilacion di potret por tuma nota di con e anochi a bay.
ORANJESTAD - E ekipo campeon di futbol division di honor di Aruba di aña 2016-2017, esta Coca Cola Nacional a competi den e A-B-C Cup na Boneiro y a keda na di 3 luga. Diabierna anochi nan a hunga contra Real Rincon y a perde e wega aki, mientras cu diadomingo nan a topa Uruguay di Boneiro. Nan a bay cu e victoria riba e team di Boneiro cu e score di 4-2 y asina a keda na di 3 luga.
ORANJESTAD - Diasabra anochi tabata tin continuacion di campeonato di AVB ora cu e pumanan esta Sv Britannia Total Finance/Bright Bakery a topa cu e muchanan di Madiki esta Riverplate. E alinacion di Sv Britannia tabata ta; Arthur Werleman, Carl Geerman, Rodymar Paesch, Carlos Caro, Glembert Kock, Nino Ulises, Renier Paraez, Luis Estrada, Jean-Marc Farro, Hugo Martina y Rafy Godoy. Den e prome 30 minutnan di wega Sv Britannia Total Finace/Bright Bakery a domina e wega completo y ta anota 2 gol trempan den wega. E prome gol a wordo anota pa Luis "Coco" Estrada cu ta bai laga ariba banda robes y ta fusila e keeper di Riverplate na di 7 minut di wega pa e 1-0. Ta na di 27 minut di wega ta e propio Luis Estrada cu ta bai laga atrobe banda robes y ta duna un voorzet pa Rhaf Godoy kende no ta basila y ta slice pa anota e di 2 gol pa Sv Britannia bai ariba 2-0. Na di 35 minut di wega Riverplate ta hana un free kick y aki ta unda cu Kendric Paulina ex-hungador di Britannia cu ta tuma e tiro liber na su cuenta y ta anota e gol di corta ventaha pa Riverplate y hasi e wega 2-1. Nos por menciona cu na di 22 minut di wega e defensa central di Britannia esta Rodymar Paesch ta leciona na su hamstring y mester a bandona tereno. For di e momento ey nos por a wak cu e defensa di Britannia a perde confiansa y no tabata asina stabil mas. Den di dos tempo Riverplate a bin por la coma pa empata e wega y nos por bisa cu si no tabata pa Arthur Werleman cu a trese algun salbacion y stroba Riverplate di empata e wega. Cambionan cu Sv Britannia Total Finance/Bright Bakery a hasi ta; Alex Moreno a drenta pa Rodymar Paesch na di 22 minut, Luis Murillo a drenta na lugar di Glember Kock na di 46 minut, Leyon Croes a drenta pa Hugo Martina na di 76 minut, Moises Castro a drenta na lugar di Alex Moreno na 76 minut y Wim Oosthoek a drenta na lugar di Rhaf Godoy na di 87 minut. Cu e score di 2-1 tambe refree de Leca ta caba e wega y asina Sv Britannia Total Finance ta bai cas cu e 3 puntonan y asina e pumanan ta acumula 7 punto den 3 wega.
ORANJESTAD - Diabetes ta un problema hopi grandi riba nos isla: 16.24% di e poblacion Arubano ta sufri di Diabetes versus 8.33% di e poblacion di mundo. 50% di pacient di Diabetes no ta na altura cu nan ta sufri di esaki (ainda) y pa e motibo aki no ta tuma of ricibi cuido medico. (https://www.pwc.com/gx/en/industries/healthcare/casestudies/diabetes-in-Aruba.html).


c: text/html

text:
Sibbling voices in sunrise city
Un entrevista cu Greg Richardson riba 'Sibbling voices in sunrise city'
Kico ta bo experencia cu e publicacion aki?
Nunca tabata mi intencion di publica un buki. Pero diferente cos a bin hunto na e momento destina cu a conduci na produccion di e buki. Tempo mi tabata bay MAVO ami cu mi amigonan a forma un grupo di Rap inspira pa e grupo di Rap di mi dos rumannan mayor y desde e tempo ey mi tabata skirbi y pone letra riba papel cu un mensahe. E textonan ey eventualmente a bira mas largo y despues, hunto cu e productonan di mi ruman muhe Tammy, cu conseho di esnan rond di mi (docente, famia, colega, amigo etc.) e producto final a sali. E tabata un proceso colectivo.
lesa mas riba e pagina 'Presentacion di buki

robotstxt: allowed

filter: keep


text:
Trilogia di storia di Aruba pa Coleccion Nacional
Escritor Anton Homan (1943) a haci sra. Astrid Britten, directora di Biblioteca Nacional Aruba, un bishita pa entrega 3 di su bukinan. Anton Homan ta bishita Aruba hopi y el a skirbi diferente storia cu ta basa riba su experencianan na Aruba. Titulonan di cada edicion di e trilogia ta, ‘De Nederzetting’, ‘Vreemde Kostgangers’ y ‘Het gevoel’. Semper el a warda su anotacionnan di su impresionnan durante su estadia na Aruba y su dibuhonan. Poco poco e deseo a crece pa skirbi texto pa acompaña e material visual acumula durante hopi aña. Cinco aña pasa e autor a dicidi di dedica tur su tempo na skirbi di e aventuranan cu 2 amigo ta pasa aden ora cu nan ta bay keiro na diferente parti di nos isla. E escritor ta trata alabes na duna poco informacion historico di Aruba mezcla den e storianan.
E bukinan aki ta obtenibel pa medio di e servicio online ‘Print on demand’ (pod) y entrante otro siman interesadonan por consulta nan na Dept. Arubiana. Na Departamento Arubiana ta colecta y warda tur material y obra tocante di Aruba y produccionnan di autor local.


text:
MILAN, Italia – E bolsanan Europeo a avansa poco poco den e prome operacionnan di diabierna, recuperando timidamente di e fuerte perdidanan cu nan a experimenta previamente e siman aki despues cu e agitacion politico na Merca a aviva e inkietud riba e plannan di estimulo di presidente Donald Trump.
E indice Paneuropeo STOXX 600 a suma un 0.3 porciento pa 7’or y 25 di awe mainta, pero a acumula un bahada semanal di un 1,5 porciento, su mayor perdida den un siman desde principio di November. E indice Britanico FTSE a subi un 0,4 porciento y e balornan grandi di e zona Euro, a avansa un 0,3 porciento.
Aunke e subidanan a keda registra den tur e sectornan, e valornan farmaceutico y financiero a duna e mayor impulso na STOXX, cu e accionnan di Roche, ganando un 0,6 porciento, yuda pa un mehoracion di e prijs obhetivo di e analistanan di Barclays y cu Banco Santander sumando un 0,8 porciento.
Entre e balornan cu miho comportamento tabata Dufry, cu a subi un 6,9 porciento despues cu e grupo di productonan di luho Richemont a adkiri un participacion di un 5 porciento den e compania.
E accionnan di Hikma a cay un 4,9 porciento despues cu e farmaceutico a recorta su prevision di ingreso pa e retraso den e salida di un medicamento generico na Merca.
E perdidanan di e siman aki a haci cu e bolsa a replega desde e maximo di 21 luna, haya tras di inyeccionnan fuerte di fondo na Europa, datonan macroeconomico solido y resultadonan corporativo sorprendentemente solido.
Fuente: http://lta.reuters.com
Bolsanan Europeo ta recupera for di su pio siman
MILAN, Italia – E bolsanan Europeo a avansa poco poco den e prome operacionnan di diabierna, recuperando timidamente di e fuerte perdidanan cu nan a experimenta previamente e siman aki despues cu e agitacion politico na Merca a aviva e inkietud riba e plannan di estimulo di presidente Donald Trump.


text:
LES 3
Rahab A Kere den Jehova
Ban haci manera nos ta na Jerico, un stad cu ta keda na e tera di Canaan. Un señora cu yama Rahab ta biba na e stad aki. E hendenan cu ta biba na Canaan no ta kere den Jehova.
Tempo Rahab tabata chikito, el a tende con Moises a habri Lama Cora y saca e pueblo di Israel for di e tera di Egipto. Tambe el a tende con Jehova a yuda nan gana guera contra nan enemigonan. Awor e ta tende cu e pueblo di Israel a yega te cerca di Jerico, anto nan tin un paar di dia caba ta biba den tent eynan!
Rahab a yuda e spionnan pasobra e tabata kere den Jehova
Un anochi, dos spion di Israel a bay Jerico pa spiona e stad. Un spion ta un hende cu ta purba haya sa cos sin cu otro hende sa. Nan a bay cas di Rahab y el a bisa nan cu nan tin mag di keda. Poco despues e anochi ey, rey di Jerico a haya sa cu tin spion den su stad y cu nan a bay cas di Rahab. E ora ey, e rey a manda algun homber bay busca nan. Pero Rahab a sconde e dos spionnan riba e dak plat di su cas. El a bisa e hombernan: ‘E spionnan tabata aki si, pero nan a bay for di Jerico caba. Si boso bay lihe, boso por gara nan ainda!’ Bo sa dicon Rahab a yuda e spionnan?— Pasobra e tabata kere den Jehova y e tabata sa cu Jehova lo duna Israel e tera di Canaan.
Prome cu e spionnan a bay for di cas di Rahab, nan a primintie cu ora Israel bin bringa contra Jerico, nada lo no pasa Rahab ni su famia. Bo sa kico nan a bis’e cu e tin cu haci?— Nan a bis’e: ‘Coy e cabuya cora aki anto colg’e for di bo bentana. Si bo haci asina, nada malo lo no pasa cu niun hende cu ta den bo cas.’ Rahab a haci precies manera e spionnan a bis’e. Anto bo sa kico a pasa e ora ey?—
Un par di dia despues, e hendenan di Israel a cana den rij rond di e stad sin papia. Seis dia largo nan a marcha rond di e stad, un biaha pa dia. Pero e di shete dia, nan a marcha rond di e stad shete biaha. Anto e ora ey, nan tur a cuminsa grita hopi duro mes. Jehova a laga e muraya rond di e stad basha plat abou. Pero e cas cu tabatin e cabuya cora na e bentana si a keda para! Bo ta mir’e riba e plachi?— Rahab y su famia a scapa!
Bo sa con abo por ta manera Rahab?— Rahab a siña masha hopi cos maraviyoso di Jehova y pesey el a kere den dje. Abo tambe ta siñando hopi cos maraviyoso di Jehova. Abo ta kere den Jehova mescos cu Rahab?— Claro cu si!
BAN LESA DEN BO BIJBEL
Josue 2:1-24; 6:1-5, 14, 15, 20-25
Hebreonan 11:31


text:
E esencia di salario minimo pa POR ta un “Entery Level Income”. Un salario minimo ta un salario cu ora un persona hoben cuminsa traha, e minimo cu e lo gana. E meta di salario minimo no ta pa un persona bay biba decadas cu mesun salario minimo.
Actualmente un impresa ta paga 25 % di winstbelasting. Pa stimula aumento di salario minimo sin cu mester bin cu inflaccion, POR lo brinda comerciantenan un taza di winstbelasting mas abou si nan prueba cu den nan payroll, cu nan a duna aumento rib’e salario minimo. P. e. 20 % di winstbelasting en bes di 25 %, segun Eddy Ras.
Pa medio di un estimulo fiscal ta duna comerciantenan riba nan mesun bon boluntad e escogencia pa duna aumento riba salario minimo. Asina e e salario minimo enrealidad lo bira un “Entry level income”.
Bestaansminimum (costo di bida) ta wordo influencia dor di 10 factor. E 10 factornan ta: 1. Cuminda y bebida, 2. Paña y sapato, 3. Gastonan di vivienda, 4. Acesorionan pa cas, 5. Salubridad, 6. Transporte, 7 Comunicacion, 8. Recreacion, cultura y desaroyo, 9. Educacion, 10. Otro bienes y servicionan, Ras ta splica.
Na Aruba tin un canasta basico cu ta consisti di 11 producto cu e prijsnan ta wordo stipula y controla pa Gobierno. E 11 productonan ta: aros, hariña, sucu, babyfood, lechi pa baby, koffie, te, margarina, manteca, lechi di polvo y lechi likido pa koffie.
Riba tur e productonan cu ta pertenece na e canasta basico tin cu paga impuesto indirecto (BBO / BAZV) momento di haci compras. Prijsnan cu tambe ta wordo calcula pa Gobierno ta: pisca, galiña, webo y pan blanco.
Si tuma un di e factornan cu ta influencia e bestaansminimum cu ta cuminda y bebida, berdura y fruta ta productonan cu no ta paga invoerrechten pero, impuesto indirecto ta wordo poni rib’e prijs momento di haci compras. Pa medio di elimina impuesto indirecto riba (cierto) factornan cu ta influencia bestaansminimum lo haci cu e bestaansminimum lo ta menos cu ta actual, Ras ta mustra.
Pa medio di un comunicado di CBS por mira cu na luna di juli 2017 e bestaansminimum ta pa: Un adulto Afl 2.053,-. Dos adulto y 2 yui Afl 4.311,-.
Un persona adulto cu ta gana salario minimo ta bin cu mas o menos Afl 1.650,- netto pa luna cas. Cual ta señala cu tin un diferencia di Afl 403, – mensual.
Rebaha winstbelasting na impresanan pa stimula salario minimo y elimina impuesto indirecto riba (cierto) factornan cu ta influencia e bestaansminimum, ta haci cu Gobierno lo tin menos entrada na impuesto. E situacion ta haci cu como Gobierno mester traha na prome lugar pa mehora e parti economico pa por tin mas entrada, Ras ta enfatisa.
Pa medio di mehora economia, ta bay tin mas variacion den empleo y cu miho salario.
Dor di crea mas empleo cu miho salario, ciudadanonan por hasi mas compras.
Pa mehora e economia POR lo:
expande turismo pa medio di fast ferry entre e islanan Aruba, Boneiro y Corsou.
introduci pilar economico nobo cu ta e curason di Fourth Industrial Revolution.
E combinacion di stimula salario minimo y elemina impuesto indirecto riba (cierto) factornan cu ta influencia bestaansminimum lo brinda comunidad un miho poder di compra.
Cual cu lo percura pa salario minimo y bestaansminimum yega otro.
Na mesun momento ta kita e presion cu mayornan tin cu traha mas cu un trabou pa cumpli cu nan debernan. Unda cu e mayornan tin mas tempo pa nan yiunan y lo contribui pa evita problemanan social den comunidad, Ras ta termina bisando.


text:
Orashon djaweps 10 di ougustus 2017
“Kòrda bon, e persona ku sembra tiki, ta kosechá tiki! Anto es ku sembra hopi, ta kosechá hopi! Tur hende mester duna di akuerdo ku loke nan a disidí di nan kurason, no tristu òf fòrsá, pasobra Dios gusta hende ku ta duna kontentu! I Dios por duna boso tur kos na abundansia, ya semper i den tur sentido boso por tin mas ku sufisiente pa boso mes i pa kontribuí ku tur bon obra. Manera Skritura ta bisa:
‘E ta un hende ku ta parti ku man lòs pa esnan ku tin mester,
e bon ku e ta hasi lo keda pa semper.’ Dios ku ta proveé simia pa e sembradó sembra kuné i pan pa hende kome, lo duna boso simia ku ta multipliká, ya e bon ku boso ta hasi ta bira un kosecha riku.”
2 Korintionan 9:6-10


text:
Recientemente Aruba Tourism Authority a reuni cu Gobernador Alfonso Boekhoudt, na unda oficialmente a presenta e plan ‘Cu Mira pa Futuro’.
Ronella Tjin Asjoe-Croes, CEO di ATA a duna di conoce cu: “Nos destinacion a y ta mira hopi exito den turismo en general, pero e era di desaroyo actual ta rekeri hopi mas atencion riba desaroyo di nos isla, e experiencia cu ta duna e bishitantenan. E biahero ta en busca di experiencianan diferente y unico.”
Durante e presentacion, e proceso cu e ser sigui pa yega n’e documento aki, metanan fiha y accionnan concreto a wordo delinea, variando di accionnan pa stimula inovacion como tambe accionnan pa duna atencion debido na proteccion di nos cultura, naturalesa y medio ambiente. Tjin Asjoe-Croes a laga sa.
“Pa yega na realisacion di e plan aki, mester cooperacion y contribucion di tur participante y organisacionnan relevante. A.T.A. a facilita produccion di e plan aki, pero no ta lidera tur accion. Esaki ta rekeri liderazgo di varios otro instancia incluyendo Gobierno.
Hecho ta cu e plan aki ta un produccion cla cu feedback amplio y carga cu lo conduci na un desaroyo duradero di nos producto turistico.”
Aruba ta un isla chikito cu ta depende di turismo pa cu su desaroyo economico. Esaki ta pone presion riba e recursonan natural y social di nos isla.
Pa sigui ta exitoso den futuro, ta sumamente importante pa guia desaroyo di e destinacion. Ta p’e motibo aki, ATA a facilita e proceso di ‘Cu Mira pa Futuro’ y ta dispuesto pa sigui forma parti di dje.
A splica na Gobernador Boekhoudt cu durante un periodo di 10 luna, ATA conhuntamente cu mas di 350 socio cu ta forma parti di departamentonan gubernamental, sector priva, NGO’s, studiantenan y e pueblo di Aruba en general a delinea accionnan segun categoria, importancia, tempo cu lo tuma pa implementa, y esnan cu mester lidera ehecucion di e.o. e accionnan.
E plan ‘Cu Mira pa Futuro’ ta consisti di 5 obhetivo strategico y 22 punto di prioridad cu a resulta den 90+ punto di accion concreto. Pa cada punto di e prioridad a wordo identifica accionnan concreto cu lo wordo implementa den e proximo 4 pa 5 aña.
A opta pa un proceso participatorio, ‘bottom up’, p’asina tur elemento di e destinacion por wordo revisa di un manera transparente y interactivo. Hunto cu socionan a logra alinea e diferente accionnan cu ta rekeri atencion di varios departamento gubernamental y organisacionan priva, como tambe NGO’s, p’asina sigura cu tur elemento cu ta toca desaroyo di e producto turistico en general ta riba e mesun liña cua vision y pasonan cu mester wordo tuma.
E plan strategico y pragmatico, ta conta cu e sosten di socionan y ta di sumo importancia p’asina por alinea y determina e siguiente pasonan pa haci di Aruba uno mas dushi pa biba, como tal uno dushi pa bishita.
Tjin Asjoe-Croes a pone enfasis cu mester tuma accionnan consistente y bon calcula pa asina conserva y proteha sigur 3 aspecto cardinal cu ta forma fundeshi di nos desaroyo turistico cu ta; nos playanan, nos hospitalidad y e seguridad cu nos destinacion ta brinda. Cu e obhetivonan y accionnan defini den e plan ‘Cu Mira pa Futuro’, ta aspira pa conhuntamente cu tur envolvi pone e puntonan cardinal den accion.
E desaroyo di e plan ‘Cu Mira pa Futuro’ ta forma parti di ATA su ‘business plan’ p’e periodo di 2014 – 2017 y ta forma parti di e strategia di maneho di ATA pa tin un rol mas activo den maneho integral di nos producto turistico, den su capacidad como e “Destination Marketing and Management Organization” (DMMO) di Aruba.
Ademas di e presentacion, Gobernador Alfonso Boekhoudt a ricibi e Plan ‘Cu Mira pa Futuro’ den forma di un buki.